31995R1688
L 161/13
JURNALUL OFÍCIAL AL UNIUNII EUROPENE
REGULAMENTUL (CE) NR. 1688/95 AL COMISIEI
din 11 iulie 1995
de modificare a Regulamentului (CE) nr. 2883/94 privind bilanțul previzional de aprovizionare a Insulelor Canare cu anumite produse agricole aflate sub incidența măsurilor speciale prevăzute la articolele 2-5 din Regulamentul (CEE) nr. 1601/92 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1601/92 al Consiliului din 15 iunie 1992 privind măsurile specifice referitoare la anumite produse agricole pentru Insulele Canare (1), modificat ultima dată de Regulamentul (CE) nr. 3290/94 (2), în special articolul 3 alineatul (4),
întrucât Regulamentul (CE) nr. 2790/94 al Comisiei (3), modificat de Regulamentul (CE) nr. 2883/94 (4), a stabilit, în special, normele de aplicare a regimului de aprovizionare specific Insulelor Canare cu anumite produse agricole;
întrucât Regulamentul (CE) nr. 2883/94 a stabilit bilanțul previzional de fructe și legume transformate pentru Insulele Canare pentru perioada 1 iulie 1994-30 iunie 1995; întrucât acest bilanț poate fi revizuit la nevoie prin ajustări aduse, în cursul anului, cantităților de produse din cadrul cantității globale stabilite în funcție de necesitățile regiunii; întrucât, pentru satisfacerea necesităților de fructe și legume transformate ale Insulelor Canare, la sfârșitul anului de comercializare 1994/1995, este necesară modificarea anexei XI la Regulamentul (CE) nr. 2883/94, cu efect de la 1 iunie 1995;
întrucât măsurile prevăzute de prezentul regulament sunt în conformitate cu avizul Comitetului de gestionare a produselor transformate pe bază de fructe și legume,
ADOPTĂ PREZENTUL REGULAMENT:
Articolul 1
Anexa XI la Regulamentul (CE) nr. 2883/94 se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 iunie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iulie 1995.